החדשות - נעמה בשיחה ראשונה עם אחותה: "מחכה כבר לראות אתכם"
נעמה בשיחה ראשונה עם אחותה: "מחכה כבר לראות אתכם"
עשרה חודשים אחרי שנעצרה ברוסיה והוכנסה לכלא, נעמה יששכר שוחררה היום ותשוב לישראל במטוס רה"מ נתניהו. בשיחת טלפון עם אחותה היא סיפרה לה: "הייתי בשוק, אני מחכה לראות את כולכם". לאחר השיחה האחות, ליעד גולדברג, פרצה בבכי ואמרה: "מגיע לאמא שלי ומגיע לנעמה. אני בקוצר רוח מחכה לדבר איתן"
שעות אחרי ששוחררה, אחותה של נעמה יששכר, ליעד גולדנברג, שוחחה לראשונה עם אחותה בטלפון. הרגע המרגש תועד הבוקר (חמישי) במצלמות ובשיחה המרגשת ניתן לשמוע לראשונה את נעמה. גולדנברג הביעה התרגשות גדולה מהשיחה עם אחותה. נעמה אמרה בשיחה: "איך אני מחכה לראות אתכם".
טרם השיחה בין האחיות, ליעד גולדנברג סיפרה שהיא מקבלת את רוב האינפורמציה מהטלוויזיה. ברגע שהיא הבינה שאחותה ואמה נפגשו גולדנברג פרצה בבכי: "זה מרגש שהן יחד. אמא שלי חיכתה המון זמן. סוף סוף, מגיע לאמא שלי ומגיע לנעמה. אני בקוצר רוח מחכה לדבר איתן".
ליעד הבהירה כי היא לא רוצה לפרט על השיחה בינה לבין אחותה: "אני אתן לה לספר את הסיפור. היא אמרה שהייתה ארוזה ואמרו לה ללכת והיא השיבה 'אני מוכנה'". היא הוסיפה: "אנחנו מחכים לה, לשבת איתה, לשמוע אותה, להביא לה אוכל טעים".
"ראיתי שאימא מתקשרת וציפיתי לשמוע אותה, לא את נעמה. דיברנו שתי דקות", סיפרה. שי בת דודה של נעמה יששכר שהייתה בהודו עם נעמה סיפרה: "חיכינו המון זמן. עכשיו היא תהיה איתנו פה והכול יחזור להיות כמו שהיה. היא סיפרה על מה שקרה ואיך שחררו אותה".